奉使契丹二十八首 出山
作者：蘇轍
朝代：宋

paragraphs: 燕疆不過古北關，連山漸少多平田。
奚人自作草屋住，契丹駢車依水泉。
橐駝羊馬散川谷，草枯水盡時一遷。
漢人何年被流徙，衣服漸變存語言。
力耕分穫世爲客，賦役稀少聊偷安。
漢奚單弱契丹橫，目視漢使心凄然。
石瑭竊位不傳子，遺患燕薊逾百年。
仰頭呼天問何罪，自恨遠祖從祿山。